Festa a-o Palaçio do Prìnçipe

Opera letiaia in zeneise de Plinio Guidoni

 Festa a-o Palaçio do Prìnçipe 
S'alsa o sipäio: l'imperatô spagnòllo, 
marso de maottìe, 
o domanda, in segreto, pe-a neutte 
doe zóvene do pòsto à l'ammiraglio 
(quande se cheugge un fiore in mezo à'n pròu 
se peu streppâ sensa tanti rimòrsci). 
Lingue de feugo se intréssan 
dipinzendo in scê veie scioæ da-o vento 
frenexie de serpenti, 
mentre sirene, fresche comme euggiæ, 
schìttan riendo in sciô vellùo do manto.

Calla o sipäio. Mangémmoçe i pistacci: 
o primm'attô o s'è scangiòu vestî; 
a commedia a conta un ätro fæto, 
a pâ unna novitæ, tutti se sciàllan, 
s'attreuvan poïa, s'impéttan, se commeuvan. 
Pòi tàxan, 
e invece de pensâ 
se làscian rebellâ 
comme un vagon de cöa.

In mezo a-o colonnato se ghe zëa, 
un çê de ciongio o se presenta a-o largo; 
ma o mainâ ch'o l'ammiava l'orizzonte 
e o zugava co-e nuvie e con l'öchin 
o l'è mòrto in sciâ coffa.

Categorîa:Conponiménti in lìgure